KOMISSION LAUSUNTO liiallisen alijäämän olemassaolosta Maltassa - Euroopan yhteisön perustamissopimuksen 104 artiklan 5 kohdan soveltaminen

PERUSTELUT

Komissio julkaisi 7. huhtikuuta 2004 kevään 2004 talousennusteensa [1]. Ennusteessa otettiin huomioon Maltan maaliskuussa 2004 toimittamat tiedot, ja niiden mukaan Maltan julkisen talouden alijäämä kasvoi 5,7 prosentista suhteessa BKT:hen vuonna 2002 9,7 prosenttiin suhteessa BKT:hen vuonna 2003 (josta 3,2 prosenttia suhteessa BKT:hen johtui kertaluonteisesta toimenpiteestä), mikä ylittää perustamissopimuksessa asetetun 3 prosentin viitearvon suhteessa BKT:hen.

[1] Komission kevään 2004 ennuste on saatavilla Internetissä osoitteessa http://europa.eu.int/comm/economy_finance/publications/european_economy/2004/ee204en.pdf.

Komissio aloitti näiden tietojen perusteella Maltan osalta liiallisia alijäämiä koskevan menettelyn 12. toukokuuta 2004 esittämällä perustamissopimuksen 104 artiklan 3 kohdassa tarkoitetun kertomuksen [2]. Komissio sai 21. toukokuuta 2004 Maltan lähentymisohjelman, jossa vuoden 2003 alijäämäksi vahvistettiin 9,7 prosenttia suhteessa BKT:hen.

[2] Kertomuksen koko teksti on saatavilla Internetissä osoitteessa http://europa.eu.int/comm/economy_finance/about/activities/sgp/procedures_en.htm.

Liiallisia alijäämiä koskevan menettelyn täytäntöönpanoon sovelletaan EY:n perustamissopimuksen 104 artiklaa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annettua neuvoston asetusta (EY) N:o 1467/97, joka on osa vakaus- ja kasvusopimusta [3]. EU:hun 1. toukokuuta 2004 liittyneisiin maihin sovelletaan poikkeusta. Näiden jäsenvaltioiden on vältettävä liiallisia alijäämiä, mutta niille ei voida määrätä 104 artiklan 9 ja 11 kohdan mukaisia seuraamuksia.

[3] EYVL L 209, 2.8.1997.

Komission esittämässä perustamissopimuksen 104 artiklan 3 kohdan mukaisessa kertomuksessa todetaan, että 3 prosentin viitearvon suhteessa BKT:hen ylittävä osa julkisen talouden alijäämästä vuonna 2003 ei johdu vakaus- ja kasvusopimuksessa tarkoitetulla tavalla epätavallisesta tapahtumasta, johon Maltan viranomaiset eivät olisi voineet vaikuttaa, eikä talouden jyrkästä laskusuhdanteesta. Vuoden 2004 kehityksen osalta kertomuksessa todetaan julkisen talouden alijäämän todennäköisesti supistuvan, mutta säilyvän yli 3 prosentissa suhteessa BKT:hen. Komission kevään 2004 ennusteessa julkisen talouden alijäämän arvioidaan olevan 5,9 prosenttia suhteessa BKT:hen vuonna 2004, mikä ylittää Maltan viranomaisten lähentymisohjelmassa esittämän 5,2 prosentin suhteessa BKT:hen.

Komission kertomuksessa esitetään komission kevään 2004 ennusteiden perusteella, että julkinen velka, joka oli 72,0 prosenttia suhteessa BKT:hen vuonna 2003, tulee poikkeamaan lisää perustamissopimuksessa asetetusta 60 prosentin viitearvosta vuonna 2004. Komission kevään 2004 ennusteessa julkisen velan arvioidaan olevan 73,9 prosenttia suhteessa BKT:hen vuonna 2004, mikä ylittää Maltan viranomaisten lähentymisohjelmassa esittämän 72,1 prosentin suhteessa BKT:hen.

EY:n perustamissopimuksen 104 artiklan 4 kohdassa määrätään, että "114 artiklassa tarkoitettu komitea (talous- ja rahoituskomitea) antaa lausunnon komission kertomuksesta". Komitea antoi 24. toukokuuta 2004 lausuntonsa, jossa yhdyttiin komission kertomuksessa esitettyyn arvioon. Komitea totesi erityisesti, että Maltan julkisen talouden tilanne osoitti liiallisen alijäämän olemassaoloa kummankin 104 artiklan 2 kohdan mukaisen, alijäämien toteamista koskevan arviointiperusteen perusteella. Muiden merkityksellisten tekijöiden, erityisesti julkisen talouden keskipitkän aikavälin rahoitusaseman ja julkisten investointien tarkastelu, ei muuttanut näihin kriteereihin perustuvaa arviota. Komitea pitää myös todennäköisenä, että julkisen talouden alijäämä ylittää perustamissopimuksessa asetetun viitearvon vuonna 2004 ja julkinen velka kasvaa entisestään yli perustamissopimuksessa asetetun viitearvon eli 60 prosenttia suhteessa BKT:hen vuonna 2004.

Tarkasteltuaan kertomuksessaan huomioon otettuja näkökohtia ja ottaen huomioon talous- ja rahoituskomitean lausunnon komissio katsoo, että Maltassa on liiallinen julkisen talouden alijäämä. Tämä lausunto, jonka komissio antoi 24. kesäkuuta 2004, toimitetaan täten neuvostolle perustamissopimuksen 104 artiklan 5 kohdan mukaisesti. Komissio suosittaa, että neuvosto tekee perustamissopimuksen 104 artiklan 6 kohdan mukaisesti komission lausunnon mukaisen päätöksen. Lisäksi komissio antaa neuvostolle perustamissopimuksen 104 artiklan 7 kohdan nojalla suosituksen Maltalle osoitettavasta neuvoston suosituksesta liiallisen alijäämän tilanteen lopettamiseksi.

KOMISSION LAUSUNTO liiallisen alijäämän olemassaolosta Maltassa - Euroopan yhteisön perustamissopimuksen 104 artiklan 5 kohdan soveltaminen

YLEISET NÄKÖKOHDAT

EY:n perustamissopimuksen 104 artiklan mukaisesti jäsenvaltioiden on vältettävä liiallisia julkistalouden alijäämiä. Tämä pätee myös niihin jäsenvaltioihin, joita koskee poikkeus määräyksen noudattamisesta, eli kaikkia 1. toukokuuta 2004 EU:hun liittyneitä maita. Liiallisen alijäämän olemassaoloa koskevat päätökset tehdään EY:n perustamissopimuksen 104 artiklan ja neuvoston asetuksen (EY) N:o 1467/97 mukaisessa liiallisia alijäämiä koskevassa menettelyssä, joka on osa vakaus- ja kasvusopimusta [4].

[4] EYVL L 209, 2.8.1997.

Perustamissopimuksen 104 artiklan 2 kohdan määräysten mukaisesti komissio valvoo jäsenvaltioiden talousarviotilanteen ja julkisen velan määrän kehitystä vakavien virheiden tunnistamiseksi. Komission on tarkasteltava erityisesti talousarviota koskevan kurinalaisuuden noudattamista kahden arviointiperusteen pohjalta, jotka ovat ennakoitu tai toteutunut julkistalouden alijäämä suhteessa bruttokansantuotteeseen (BKT) ja julkisen velan suhde BKT:hen. Komissio laatii näitä muuttujia koskevat tilastotiedot jäsenvaltioiden toimittamien raporttien perusteella.

Komissio laatii perustamissopimuksen 104 artiklan 3 kohdan mukaisesti kertomuksen, jos jäsenvaltio ei täytä 104 artiklan 2 kohdan jommankumman tai kummankaan arviointiperusteen mukaisia vaatimuksia, tai jos komissio katsoo, että jäsenvaltiossa on liiallisen alijäämän vaara, vaikka arviointiperusteiden mukaiset vaatimukset täyttyvät. Komission kertomuksessa otetaan perustamissopimuksen 104 artiklan 3 kohdan mukaisesti huomioon myös se, ylittääkö julkisen talouden alijäämä julkiset investointimenot, sekä muut merkitykselliset tekijät, kuten jäsenvaltion keskipitkän aikavälin taloudellinen tilanne ja julkisen talouden rahoitusasema. Komissio hyväksyi tällaisen Maltaa koskevan kertomuksen 12. toukokuuta 2004 komission kevään 2004 ennusteiden perusteella, joissa otettiin huomioon Maltan maaliskuussa 2004 ilmoittamat tiedot.

Talous- ja rahoituskomitea antoi 24. toukokuuta 2004 perustamissopimuksen 104 artiklan 4 kohdan mukaisesti lausunnon komission kertomuksesta.

Perustamissopimuksen 104 artiklan 5 kohdassa edellytetään, että komissio antaa lausunnon neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Jotta voitaisiin päätellä, onko jäsenvaltiossa tai voiko siellä ilmetä liiallinen alijäämä, komissio pitää tärkeänä seuraavien seikkojen ottamista huomioon: i) sen omassa kertomuksessa esitetyt päätelmät ja ii) talous- ja rahoituskomitean lausunto komission kertomuksesta. Komissio on tehnyt näiden seikkojen perusteella Maltaa koskevia huomioita.

MALTAA KOSKEVAT HUOMIOT

1. Maltan julkisen talouden alijäämä oli 9,7 prosenttia suhteessa BKT:hen vuonna 2003 (josta 3,2 prosenttia suhteessa BKT:hen johtui kertaluonteisesta toimenpiteestä), mikä ylittää selvästi perustamissopimuksessa asetetun 3 prosentin viitearvon suhteessa BKT:hen. Se kasvoi vuoden 2002 alijäämään (5,7 prosenttia suhteessa BKT:hen) verrattuna.

2. Alijäämän 3 prosentin viitearvon suhteessa BKT:hen ylittävä osa vuonna 2003 ei johtunut vakaus- ja kasvusopimuksessa tarkoitetusta epätavallisesta tapahtumasta, johon Maltan viranomaiset eivät olisi voineet vaikuttaa, eikä talouden jyrkästä laskusuhdanteesta.

3. Vuoden 2003 julkisen talouden alijäämä suhteessa BKT:hen oli 5,1 prosenttiyksikköä suurempi kuin vuoden 2003 talousarviota esitettäessä marraskuussa 2002 ilmoitettu tavoite. Tämä kasvu liittyi ulkoisen toimintaympäristön kielteiseen vaikutukseen: EU:n (joka on Maltan tärkein kauppakumppani) vähäiseen kasvuun ja julkisen talouden heikentymiseen, jota korosti entisestään kertaluonteisen toimenpiteen kustannuksiin liittyvä julkisten menojen lisääminen. Tämä lisäys on arviolta 3,2 prosenttia suhteessa BKT:hen.

4. Julkisten investointien bruttomäärän osuus BKT:stä oli 5,7 prosenttia vuonna 2003, verrattuna julkisen talouden 9,7 prosentin alijäämään suhteessa BKT:hen.

5. Julkisen talouden alijäämä ylittää perustamissopimuksessa asetetun viitearvon jälleen vuonna 2004. Komission kevään 2004 ennusteessa Maltan julkisen talouden alijäämän arvioidaan olevan 5,9 prosenttia suhteessa BKT:hen vuonna 2004, mikä ylittää Maltan viranomaisten lähentymisohjelmassa toukokuussa 2004 esittämän 5,2 prosentin suhteessa BKT:hen.

6. Julkinen bruttovelka, joka oli 72,0 prosenttia suhteessa BKT:hen vuonna 2003, tulee poikkeamaan entisestään perustamissopimuksessa asetetusta 60 prosentin viitearvosta vuonna 2004. Komission kevään 2004 ennusteessa julkisen talouden bruttovelan arvioidaan olevan 73,9 prosenttia suhteessa BKT:hen vuonna 2004, mikä ylittää Maltan viranomaisten lähentymisohjelmassa esittämän 72,1 prosentin suhteessa BKT:hen.

PÄÄTELMÄ

Seurattuaan Maltan julkisen talouden tilannetta ja erityisesti perustamissopimuksen 104 artiklan 2 kohdan perusteiden noudattamista komissio päätti laatia EY:n perustamissopimuksen 104 artiklan 3 kohdan mukaisen Maltaa koskevan kertomuksen. Tutkittuaan kyseisessä kertomuksessa huomioon otetut merkitykselliset tekijät ja otettuaan huomioon talous- ja rahoituskomitean lausunnon komissio on sitä mieltä, että Maltassa on liiallinen alijäämä.